২০২৩

২০২৩ একটি সাধারণ বছর, যেটি রবিবার দিয়ে শুরু হয়। গ্রেগরীয় বর্ষপঞ্জী অনুযায়ী, এটি সাধারণ যুগ এবং অ্যানো ডোমিনির ২০২৩তম বছর; ৩য় সহস্রাব্দ এবং ২১শ শতাব্দীর ২৩তম বছর; এবং ২০২০-এর দশকের চতুর্থ বছর।

২০২২ সালে শুরু হওয়া ইউক্রেনে রাশিয়ার আগ্রাসন এবং দখল নতুন বছরেও অব্যাহত আছে। ফেব্রুয়ারিতে, শক্তিশালী ভূমিকম্পের একটি সিরিজে তুরস্ক এবং সিরিয়ায় অন্তত ৫৭,০০০ মানুষ মারা যায়। এই ঘটনাটি ছিল ২১ শতকের পঞ্চম-প্রাণঘাতী ভূমিকম্প ।

ঘটনাবলী

জানুয়ারি 
১ জানুয়ারি  - ক্রোয়েশিয়া ইউরো গ্রহণ করে এবং শেনজেন অঞ্চলে যোগদান করে, ইউরো অঞ্চলের ২০ তম এবং শেনজেন অঞ্চলের ২৭ তম সদস্য রাষ্ট্রে পরিণত হয়। ২০১৫ সালে লিথুয়ানিয়ার প্রবেশের পর ইউরো অঞ্চল এবং ২০১১ সালে লিশটেনস্টাইনের প্রবেশের পর শেনজেন অঞ্চল প্রথমবারের মতো সম্প্রসারিত হয়।
৩ জানুয়ারি - এই তারিখে চীন শূন্য-কোভিড নীতি শিথিল করার কারণে অনেক দেশ চীন থেকে ভ্রমণের উপর ভ্রমণ নিষেধাজ্ঞা আরোপ করে।
৫ জানুয়ারি  - পোপ ষোড়শ বেনেডিক্টের অন্ত্যেষ্টিক্রিয়া ভ্যাটিকান সিটির সেন্ট পিটার্স স্কোয়ারে অনুষ্ঠিত হয় ।
৮ জানুয়ারি 
 কোভিড-১৯ মহামারি : চীন তার সীমানা আন্তর্জাতিক দর্শনার্থীদের জন্য আবার খুলে দেয়, যার মাধ্যমে ২০২০ সালের মার্চে শুরু হওয়া ভ্রমণ নিষেধাজ্ঞার অবসান ঘটে।
 ব্রাজিলের সাবেক রাষ্ট্রপতি জাইর বলসোনারোর সমর্থকরা ব্রাজিলের জাতীয় কংগ্রেস , সুপ্রিম ফেডারেল কোর্ট এবং প্লানাল্টোর প্রেসিডেন্ট প্রাসাদে ঝড় তোলেন।
১০  - ১৭ জানুয়ারি - আফগানিস্তানে একটি তীব্র শৈত্যপ্রবাহে ১৬৬ জন মানুষ এবং প্রায় ৮০,০০০ গবাদি পশু মারা যায়।
১৫ জানুয়ারি - ইয়েতি এয়ারলাইন্সের ফ্লাইট ৬৯১ নেপালের পোখারায় অবতরণের সময় বিধ্বস্ত হয়। এতে ৭২ জন আরোহীর সবাই প্রাণ হারান। 
১৭ জানুয়ারি  - সরকারের সাম্প্রতিক কেলেঙ্কারির মধ্যে উয়েন সুয়ান ফু ভিয়েতনামের রাষ্ট্রপতির পদ থেকে পদত্যাগ করেন।
১৮ জানুয়ারি  - ২০২৩ অ্যান্টিগুয়া ও বার্বুডার সাধারণ নির্বাচন : লেবার পার্টি পার্লামেন্টে ৯ টি  আসন জিতে টানা তৃতীয় বিজয় অর্জন করে। 
২০ জানুয়ারী  - ত্রিনিদাদ ও টোবাগোর পার্লামেন্ট ৪৮-২২ ভোটে প্রাক্তন সিনেট সভাপতি, মন্ত্রী এবং আইনজীবী ক্রিস্টিন কাঙ্গালুকে দেশের রাষ্ট্রপতি হিসাবে নির্বাচিত করে।
২৫ জানুয়ারি - জাসিন্ডা আরডার্নের পদত্যাগের ঘোষণার ছয় দিন পর ক্রিস হিপকিন্স নিউজিল্যান্ডের প্রধানমন্ত্রী হিসেবে  তার স্থলাভিষিক্ত হন।
২৭ জানুয়ারি  - জেনিনে ইসরায়েলি সামরিক অভিযানের পর ইসরায়েলে ব্যাপক অস্থিরতা শুরু হয় যার ফলে নয়জন ফিলিস্তিনি নিহত হয় । এরই ধারাবাহিকতায় ইসরায়েলি জনবহুল এলাকায় অগ্নিসংযোগকারী বায়ু বেলুন নিক্ষেপ করা হয়। ইসরাইল লক্ষ্যবস্তুতে বিমান হামলার মাধ্যমে এর জবাব দেয়। একই দিনে, সন্ত্রাসী হামলায় নেভে ইয়াকভের একটি উপাসনালয়ে সাত ইহুদি নাগরিককে হত্যা করা হয়।
২৭  - ২৮ জানুয়ারি - ২০২৩ সালের চেক রাষ্ট্রপতি নির্বাচনের দ্বিতীয় পর্ব অনুষ্ঠিত হয় যেখানে পেটার পাভেল বিজয়ী  হন। 
৩০ জানুয়ারি - পাকিস্তানের খাইবার পাখতুনখোয়া প্রদেশের পেশোয়ারে একটি মসজিদের ভেতর জামাত-উল-আহরার আত্মঘাতী বোমা হামলায় ৮৪ জন নিহত এবং ২২০ জনের বেশি মানুষ আহত হয়।

ফেব্রুয়ারি 

 ২ ফেব্রুয়ারী  - ইউএস ফেডারেল রিজার্ভ তার ফেডারেল তহবিলের হার ০.২৫ শতাংশ বৃদ্ধি করার একদিন পর ইউরোপীয় কেন্দ্রীয় ব্যাংক এবং ব্যাংক অব ইংল্যান্ড মুদ্রাস্ফীতি মোকাবেলার জন্য তাদের সুদের হার ০.৫ শতাংশ শতাংশ বৃদ্ধি করে।
 ৩ ফেব্রুয়ারি
 মার্কিন যুক্তরাষ্ট্র ঘোষণা করে যে তারা আমেরিকার উপর কথিত চীনা গুপ্তচর বেলুনগুলোকে শনাক্ত করেছে।  পরের দিন গুলি করার আগে একটি বেলুন ইউকন থেকে দক্ষিণ ক্যারোলাইনায় চলে আসে এবং দ্বিতীয়টি কলম্বিয়া ও ব্রাজিলের উপর ঘোরাফেরা করছিলো। এই ঘটনার পরবর্তীতে আরও কিছু অধিক উচ্চতার বস্তু শনাক্ত এবং গুলি করে ভূপাতিত করা হয়।
 পূর্ব প্যালেস্টাইন, ওহাইওতে বিপজ্জনক উপকরণ বহনকারী নরফোক সাউদার্ন ট্রেন লাইনচ্যুত হয় । ট্রেনের একাধিক বগি দুই দিনেরও বেশি সময় ধরে পোড়ার পর ক্রুরা বেশ কয়েকটি অতিরিক্ত বগি নিয়ন্ত্রিতভাবে পুড়িয়ে দেয়, যা বায়ুমণ্ডলে হাইড্রোজেন ক্লোরাইড এবং ফসজিন নির্গত করে।
 ৫ ফেব্রুয়ারী  -  সাইপ্রাসে ২০২৩ রাষ্ট্রপতি নির্বাচন অনুষ্ঠিত হয়, নিকোস ক্রিস্টোডৌলিডস রাষ্ট্রপতি নির্বাচিত হন।
 ৬ ফেব্রুয়ারি  - ২০২৩ তুরস্ক-সিরিয়া ভূমিকম্প : একটি ৭.৮ মাত্রার ভূমিকম্প তুরস্কের দক্ষিণ-পূর্বের   গাজিয়ানটেপ প্রদেশে আঘাত হানে ।   নিকটবর্তী কাহরামানমারাস প্রদেশে একই দিনে একটি ৭.৫ মাত্রার আফটারশক ঘটে। তুরস্ক ও সিরিয়ায় ব্যাপক ক্ষয়ক্ষতি । এ ঘটনায় কমপক্ষে ৫০,০০০ মানুষের মৃত্যু হয় , ১২২,০০০ এর বেশি মানুষ আহত হন।
 ১৩ ফেব্রুয়ারী  - ২০২৩ সালের বাংলাদেশী রাষ্ট্রপতি নির্বাচন ১৯ ফেব্রুয়ারির জন্য নির্ধারিত হয়। আওয়ামী লীগের শাহাবুদ্দিন চুপ্পু একমাত্র মনোনীত প্রার্থী হিসেবে বিনা প্রতিদ্বন্দ্বিতায় নির্বাচিত হন।
 ২০ ফেব্রুয়ারি - একটি ৬.৪ মাত্রার ভূমিকম্প দক্ষিণ তুরস্কে আঘাত হানে যা সিরিয়া, লেবানন এবং মিশরেও অনুভূত হয়। 
 ২১ ফেব্রুয়ারী  - ভ্লাদিমির পুতিন ঘোষণা করেন  যে রাশিয়া যুক্তরাষ্ট্রের সাথে করা পারমাণবিক অস্ত্র হ্রাস চুক্তি নিউ স্টার্ট- এ তার অংশগ্রহণ স্থগিত করছে।
 ২৫ ফেব্রুয়ারি - ২০২৩ নাইজেরিয়ার সাধারণ নির্বাচন : বোলা টিনুবু নাইজেরিয়ার প্রেসিডেন্ট নির্বাচিত হন। তিনি প্রাক্তন ভাইস প্রেসিডেন্ট আতিকু আবুবাকার এবং পিটার ওবিকে পরাজিত করেন।
 ২৭ ফেব্রুয়ারী  - যুক্তরাজ্য এবং ইউরোপীয় ইউনিয়ন উত্তর আয়ারল্যান্ড প্রোটোকলের পরিবর্তন ঘিরে একটি নতুন চুক্তিতে পৌঁছায়।
 ২৮ ফেব্রুয়ারী  - গ্রিসের থেসালিতে একটি ট্রেন দুর্ঘটনায় ৫৭ জন নিহত এবং কয়েক ডজন মানুষ আহত হয়। এই দুর্ঘটনা গ্রিক রেলওয়ের অবস্থা এবং সরকারের অব্যবস্থাপনার বিরুদ্ধে দেশব্যাপী বিক্ষোভ ও ধর্মঘটের জন্ম দেয়।

মার্চ 

 ২ মার্চ -ভিয়েতনামের পার্লামেন্ট থেকে ৯৮.৩৮% ভোট পাওয়ার পর ভিয়েতনামের জাতীয় পরিষদ ভো ভান থুয়ংকে দেশের নতুন রাষ্ট্রপতি হিসাবে ঘোষণা করে।
 ৪ মার্চ  - জাতিসংঘের সদস্য রাষ্ট্রগুলো উচ্চ সমুদ্র চুক্তির জন্য একটি আইনি কাঠামোর ব্যপারে সম্মত হয়, যার লক্ষ্য ২০৩০ সালের মধ্যে বিশ্বের মহাসাগরগুলোর ৩০% রক্ষা করা।
 ৬ মার্চ - ২০২৩ এস্তোনিয়ান সংসদীয় নির্বাচন অনুষ্ঠিত হয়। দুটি কেন্দ্রীয়-ডান উদারপন্থী দল প্রথমবারের মতো নিরঙ্কুশ সংখ্যাগরিষ্ঠতা অর্জন করে।
 ১০ মার্চ
 ২০২৩ গণপ্রজাতন্ত্রী চীনের রাষ্ট্রপতি নির্বাচন : ন্যাশনাল পিপলস কংগ্রেস সর্বসম্মতিক্রমে শি জিনপিংকে তৃতীয় মেয়াদে গণপ্রজাতন্ত্রী চীনের রাষ্ট্রপতি হিসাবে পুনর্নির্বাচিত করে।
 ইরান এবং সৌদি আরব চীনের মধ্যস্থতায় কূটনৈতিক সম্পর্ক পুনরায় চালু করতে সম্মত হয় যা ২০১৬ সালে বিচ্ছিন্ন হয়ে গিয়েছিল।
 মার্কিন যুক্তরাষ্ট্রের বৃহৎ ব্যাংকগুলোর মধ্যে ১৬ তম বৃহত্তম ব্যাঙ্ক 'সিলিকন ভ্যালি ব্যাংকের' পতন হয়।২০০৮ সালের আর্থিক সংকটের পর সবচেয়ে বড় ব্যাঙ্ক ব্যর্থতার নজির তৈরি করেছে, যা সারা বিশ্বের কোম্পানিগুলোকে প্রভাবিত করেছে৷
 ১৪ মার্চ  - একটি রাশিয়ান সুখোই সু-২৭ ফাইটার জেট একটি আমেরিকান এমকিউ-৯ রিপার ড্রোনকে বাধা দেয় এবং ধ্বংস করে , যার ফলে এটি কৃষ্ণ সাগরে বিধ্বস্ত হয়। 
 ১৭ মার্চ  - আন্তর্জাতিক ফৌজদারি আদালত রাশিয়ার প্রেসিডেন্ট ভ্লাদিমির পুতিনের উপর একটি গ্রেফতারি পরোয়ানা জারি করে, যা জাতিসংঘের নিরাপত্তা পরিষদের একটি স্থায়ী সদস্যের একজন নেতার বিরুদ্ধে প্রথম।
 ১৮ মার্চ - দক্ষিণ ইকুয়েডরে  ৬.৮ মাত্রার একটি ভূমিকম্পে ১৮ জন নিহত হয়, প্রায় ৫০০ জন আহত হয় । 
 ১৯ মার্চ  সুইস ইনভেস্টমেন্ট ব্যাঙ্ক ইউবিএস গ্রুপ এজি সুইজারল্যান্ড সরকার এবং সুইস ফাইন্যান্সিয়াল মার্কেট সুপারভাইজরি অথরিটির মধ্যস্থতায় একটি অল-স্টক চুক্তিতে ৩ বিলিয়ন সুইস ফ্রাংক( ৩.২ বিলিয়ন ডলার) ক্রেডিট সুইস কিনতে সম্মত হয়।
 ২০ মার্চ - জলবায়ু পরিবর্তন সংক্রান্ত আন্তঃসরকার প্যানেল (আইপিসিসি) জলবায়ু পরিবর্তনের উপর তার ষষ্ঠ মূল্যায়ন প্রতিবেদনের সংশ্লেষণ প্রতিবেদন প্রকাশ করে। 
 ২১ মার্চ
 আফগানিস্তান ও পাকিস্তানের বিস্তীর্ণ অঞ্চলে শক্তিশালী ভূমিকম্পে ২১ জন নিহত এবং ৪০০ জনেরও বেশি মানুষ আহত হয়। 
 উগান্ডার সংসদ সমকামিতা-বিরোধী বিল, ২০২৩ অনুমোদন করে। রাষ্ট্রপতির সম্মতিতে মুলতুবি না হলে সমকামিতার শাস্তি হিসেবে যাবজ্জীবন কারাদণ্ড বা মৃত্যুদণ্ড দেয়া হবে৷ 
 ২৬ মার্চ
 বেলারুশে ভ্লাদিমির পুতিনের কৌশলগত পারমাণবিক অস্ত্র স্থাপনের সিদ্ধান্তের পরে ন্যাটো রাশিয়ার বক্তব্যকে "বিপজ্জনক" এবং "দায়িত্বজ্ঞানহীন" বলে নিন্দা করে৷
 ২০২৩ ইসরায়েলের বিচার বিভাগীয় সংস্কার বিক্ষোভ : সরকারের বিচার বিভাগীয় সংস্কার পরিকল্পনার বিরুদ্ধে কথা বলার কারণে ইসরাইলের প্রধানমন্ত্রী বেঞ্জামিন নেতানিয়াহু তার প্রতিরক্ষা মন্ত্রীকে বরখাস্ত করার প্রেক্ষাপটে ইসরায়েল জুড়ে বড় আকারের স্বতঃস্ফূর্ত বিক্ষোভ শুরু হয়।

এপ্রিল 
 ২ এপ্রিল 
 ২০২১-২০২৩ সালে বুলগেরিয়ান রাজনৈতিক সংকটের ফলে সৃষ্ট রাজনৈতিক জটিলতা শেষ করার প্রয়াসে ২০২৩ বুলগেরিয়ান সংসদীয় নির্বাচন অনুষ্ঠিত হয়।
 ২০২৩ মন্টেনিগ্রিন রাষ্ট্রপতি নির্বাচন অনুষ্ঠিত হয়,  ইউরোপ এখন! আন্দোলনের দ্বিতীয় পর্বে  বিজয়ী জাকভ মিলাটোভিচ , ১৯৯০ সালে বহুদলীয় ব্যবস্থা প্রবর্তনের পর  ডিপিএস পার্টি বাইরে থেকে প্রথম রাষ্ট্রপতি হন 
 ২০২৪ ফিনিশ সংসদ নির্বাচন অনুষ্ঠিত হয়, যেখানে পেটেরি অর্পোর নেতৃত্বে মধ্য-ডান জাতীয় জোট সবচেয়ে বেশি ভোট পায়।
 ২০২৩ সালের অ্যান্ডোরিয়ান সংসদীয় নির্বাচন অনুষ্ঠিত হয়, যেখানে প্রধানমন্ত্রী জেভিয়ার এসপটের নেতৃত্বাধীন অ্যান্ডোরার ক্ষমতাসীন ডেমোক্র্যাটরা সংখ্যাগরিষ্ঠ আসনে জয়লাভ করে।
 ৪ এপ্রিল  - ফিনল্যান্ড ৩১ তম সদস্য হিসেবে ন্যাটোতে যোগ দেয় । ফলে রাশিয়ার সাথে ন্যাটোর সীমান্ত দ্বিগুণ হয়ে যায়।
 ১০ এপ্রিল  - ইউক্রেনে রাশিয়ার আগ্রাসনের সাথে সম্পর্কিত বিদেশী সামরিক সহায়তার বিবরণ সম্বলিত দুটি নথি পেন্টাগন থেকে ইন্টারনেটে ফাঁস হয়ে যায়। 
 ১১ এপ্রিল  - মিয়ানমারের গৃহযুদ্ধ : পাজিগি গ্রামে, পিপলস ডিফেন্স ফোর্সের প্রশাসনিক অফিসের উদ্বোধনী অনুষ্ঠান উদযপনের সময় মিয়ানমার বিমান বাহিনী হামলায় কমপক্ষে ১৬৫ জন নিহত হন।
 ১৪ এপ্রিল  - ইউরোপীয় মহাকাশ সংস্থা (ইএসএ)  জুপিটার আইসি মুনস এক্সপ্লোরার (জুস) উৎক্ষেপণ করে , যা প্রাণের অনুসন্ধান করতে ২০৩১ সালে জোভিয়ান সিস্টেমে পৌঁছাবে ।
 ১৫ এপ্রিল
 জার্মানিতে সর্বশেষ বিদ্যুৎ কেন্দ্রগুলো বন্ধ হয়ে যাওয়ার পর পারমাণবিক যুগের অবসান ঘটে। দেশটিতে পারমাণবিক শক্তি ৫০ বছরেরও বেশি সময় ধরে শক্তির অন্যতম উৎস ছিল৷
 সুদান জুড়ে সুদানী সশস্ত্র বাহিনী এবং আধাসামরিক র‌্যাপিড সাপোর্ট ফোর্সের (আরএসএফ)  মধ্যে সংঘাতের সূচনা হয়। আরএসএফ রাজধানী খার্তুমের আন্তর্জাতিক বিমানবন্দর এবং রাষ্ট্রপতি প্রাসাদ দখল করে। 
১৯ এপ্রিল - সানায় পদদলন : ইয়েমেনের সানায় রমজানের একটি দাতব্য অনুষ্ঠান চলাকালীন পদদলিত হয়ে কমপক্ষে ৯০ জন নিহত এবং আরও ৩২২ জন আহত হন।  
২০ এপ্রিল - স্পেসএক্স-এর স্টারশিপ রকেট ,যা এখন পর্যন্ত নির্মিত সবচেয়ে বড় এবং শক্তিশালী রকেট, প্রথমবারের মতো উৎক্ষেপণ করা হয় । উৎক্ষেপণের ৪ মিনিট পরে এটি বিস্ফোরিত হয় ।
 ২৬ এপ্রিল - রাশিয়ার প্রেসিডেন্ট ভ্লাদিমির পুতিনের সাথে বৈঠকের প্রায় এক মাস পর চীনের রাষ্ট্রপতি শি জিনপিং ইউক্রেনের রাষ্ট্রপতি ভলোদিমির জেলেনস্কির সাথে ফোনে কথা বলেন।
৩০ এপ্রিল - ২০২৩ প্যারাগুয়ের সাধারণ নির্বাচন অনুষ্ঠিত হয়। হাড্ডাহাড্ডি লড়াইয়ের পর  দেশটির ডানপন্থী ক্ষমতাসীন দলের মনোনীত প্রার্থী ও সাবেক অর্থমন্ত্রী সান্তিয়াগো পেনা জয়লাভ করেন।

মে 
১ মে - ২০২৩ ব্যাংকিং সংকট : সান ফ্রান্সিসকো-ভিত্তিক ফার্স্ট রিপাবলিক ব্যাঙ্কের পতন হয়। ইউএস এবডিআইসির আয়োজিত নিলামে জেপি মর্গান চেস ১০.৭ বিলিয়ন ডলারে ব্যংকটি কিনে নেয়৷ এই পতনটি মার্চের সিলিকন ভ্যালি ব্যাঙ্কের পতনকে অতিক্রম করে বর্তমানে মার্কিন ইতিহাসের দ্বিতীয় বৃহত্তম ব্যাঙ্ক পতনের ঘটনা৷ 
 ৫ মে - বিশ্ব স্বাস্থ্য সংস্থা করোনাভাইরাসের কারণে জারি করা বৈশ্বিক জরুরি অবস্থা প্রত্যাহার করে নেয়।
 ৬ মে - যুক্তরাজ্য এবং অন্যান্য কমনওয়েলথ রাজ্যের রাজা এবং রানী হিসেবে তৃতীয় চার্লস এবং ক্যামিলার রাজ্যাভিষেক লন্ডনের ওয়েস্টমিনস্টার অ্যাবিতে অনুষ্ঠিত হয় ।
৭ মে - আরব লীগ থেকে বহিষ্কারের এক দশক পর সিরিয়াকে পুনরায় জোটে ফেরানো হয়।
 ৯  - ১৩ মে - ২০২৩ ইউরোভিশন গানের প্রতিযোগিতা যুক্তরাজ্যের লিভারপুলে অনুষ্ঠিত হয় ।   সুইডিশ প্রতিযোগী লরিন " ট্যাটু " গান গেয়ে জয়লাভ করেন।
১৪ মে
ঘূর্ণিঝড় মোখা  ৫ম ক্যাটাগরির ঝড় হিসেবে বাংলাদেশ ও মায়ানমার উপকূলে আঘাত হানে যা গত ১০ বছরেরও বেশি সময় ধরে বঙ্গোপসাগরে সৃষ্ট ঘূর্ণিঝড়গুলোর মধ্যে সবচেয়ে বেশি শক্তিশালী।
 ২০২৩ থাই সাধারণ নির্বাচন অনুষ্ঠিত হয়। মুভ ফরওয়ার্ড এবং ফেউ থাই এর মতো গণতন্ত্রপন্থী দলগুলো পালং প্রচারতের মতো সামরিক সমর্থক দলগুলোকে পরাজিত করে প্রতিনিধি পরিষদে সংখ্যাগরিষ্ঠ আসন লাভ করে ৷
 ২০২৩ তুরস্কের সাধারণ নির্বাচন অনুষ্ঠিত হয়। একেপি নেতা এবং বর্তমান প্রেসিডেন্ট রেজেপ তাইয়িপ এরদোয়ানের নেতৃত্বে জনতা জোট , আইনসভায় সংখ্যাগরিষ্ঠ আসন ধরে রেখেছে । ২৮ মে দ্বিতীয় দফার রাষ্ট্রপতি নির্বাচন অনুষ্ঠিত হবে ।
১৯  - ২১ মে - ৪৯ তম জি-৭ শীর্ষ সম্মেলন জাপানের হিরোশিমায় অনুষ্ঠিত হয় । শীর্ষ সম্মেলনের দ্বিতীয় দিনে ইউক্রেনের রাষ্ট্রপতি জেলেনস্কি জাপানে পৌঁছান।
২১ মে - ২০২৩ গ্রিসের জাতীয় নির্বাচন অনুষ্ঠিত হয়। ক্ষমতাসীন দল দ্য নিউ ডেমোক্রেসি পার্টি (এনডি) নির্বাচনে বড় ব্যবধানে জয় পায়। কিন্তু বর্তমান প্রধানমন্ত্রী কিরিয়াকোস মিৎসোটাকিস অন্যান্য দলের সাথে জোট গঠন না করার  ইঙ্গিত দিয়েছেন।  সংখ্যাগরিষ্ঠ আসন নিশ্চিত করার জন্য তিনি দ্বিতীয় দফা ভোটের ডাক দিতে পারেন।
২৫ মে
কৃত্রিম বুদ্ধিমত্তা ব্যবহার করে অ্যাবাউসিন নামের একটি শক্তিশালী নতুন অ্যান্টিবায়োটিক তৈরি করা হয়। এটি অ্যাসিনেটোব্যাক্টর বাউমানিকে হত্যা করতে পারে। বিশ্ব স্বাস্থ্য সংস্থা যে তিনটি সুপারবাগকে "মারাত্মক হুমকি" বলে বর্ণনা করেছে এটি তার একটি।
ইলন মাস্কের নিউরালিংক মানবিক পরীক্ষা শুরু করার জন্য যুক্তরাষ্ট্রের খাদ্য এবং ঔষধ প্রশাসনের অনুমোদন লাভ করে।
২৮ মে - তুরস্কের রাষ্ট্রপতি নির্বাচনের দ্বিতীয় পর্ব অনুষ্ঠিত হয়। রেজেপ তাইয়িপ এরদোয়ান ৫২.১৮% ভোট পেয়ে কেমাল কিলিচদারোলুকে পরাজিত করে তৃতীয় মেয়াদে রাষ্ট্রপতি নির্বাচিত হন।

জুন
২ জুন - ভারতের ওড়িশায় একটি ট্রেন দুর্ঘটনার ফলে কমপক্ষে ২৯৪ জন নিহত এবং ১১৭৫ জন মানুষ আহত হয়।
৬ জুন  
২০২৩ গিনি-বিসাউ আইনসভা নির্বাচন অনুষ্ঠিত হয়। আফ্রিকান পার্টি ফর দ্য লিবারেশন অফ গিনি এন্ড কেপ ভার্দের নেতৃত্বে ইনক্লুসিভ অ্যালায়েন্স প্ল্যাটফর্ম – টেরা রাঙ্কা সংখ্যাগরিষ্ঠ আসন জয় করে।
২০২৩ কুয়েতের সাধারণ নির্বাচন অনুষ্ঠিত হয়।  সাংবিধানিক আদালত কর্তৃক ২০২২ সালের স্ন্যাপ নির্বাচনের ফলাফল বাতিল হয়েছিল।  ২০২২ সালের বাতিল অধিবেশন থেকে ৩৮ জন সদস্য তাদের আসন ধরে রেখেছেন। ২০২০ সালে বিলুপ্ত অধিবেশন থেকে ২ জন পুনর্নির্বাচিত হন। ১০ জন প্রথমবারের মতো নতুন সংসদ সদস্য নির্বাচিত হয়েছেন।
ইউক্রেনে রাশিয়ার আগ্রাসন : খেরসনে রুশ নিয়ন্ত্রিত অঞ্চলের নোভা কাখোভকা বাঁধটি ধ্বংস যায়। ফলে অঞ্চলটিকে ধ্বংসাত্মক বন্যার হুমকিতে পড়ে।
১১ জুন  - মার্চ মাসে তাইওয়ানের সাথে সম্পর্ক ছিন্ন করার পর হন্ডুরাস চীনের বেইজিংয়ে প্রথম মত দূতাবাস খোলে।
১২ জুন - ইরিত্রিয়া ২০০৭ সালে সদস্যপদ স্থগিত করার পর আন্তঃসরকারি কর্তৃপক্ষ উন্নয়ন বাণিজ্য ব্লকে পুনরায় যোগদান করে।
১৩ জুন  - নাইজেরিয়ার কোয়ারা রাজ্যের নাইজার নদীতে একটি বিয়ের নৌকা ডুবে কমপক্ষে ১০৩ জন নিহত হয়।
১৪ জুন
বিজ্ঞানীরা শুক্রাণু বা ডিম কোষের প্রয়োজন ছাড়াই মাতৃকোষ থেকে প্রথম সিন্থেটিক মানব ভ্রূণ তৈরির ঘোষণা দেন । 
পেলোপনেস উপকূলে অভিবাসী বহনকারী একটি নৌকা ডুবির ঘটনায় অন্তত ৮২ জন নিহত এবং ৫০০ জন নিখোঁজ হওয়ার খবর পাওয়া যায়।
১৬ জুন- উগান্ডায় একটি জিহাদি গ্রুপ অ্যালাইড ডেমোক্রেটিক ফোর্স এমপন্ডওয়ের একটি স্কুলে ৪২ জনকে হত্যা করে।
১৮ জুন  - ২০২৩-এ টাইটান নিমজ্জনের ঘটনা : পাঁচজন আরোহী বহনকারী গভীর সমুদ্রের একটি ডুবোজাহাজ  টাইটানিকের  ধ্বংসাবশেষের কাছে নিখোঁজ হওয়ার পর সংঘটিত আকস্মিক বিস্ফোরণে একই সঙ্গে পাঁচ আরোহীর মৃত্যু ঘটে।
১৯ জুন
জাতিসংঘ সাধারণ পরিষদ সর্বসম্মতিক্রমে উচ্চ সমুদ্র চুক্তি গ্রহণ করে। এটি আন্তর্জাতিক জলসীমায় মহাসাগর সংরক্ষণের লক্ষ্যে করা প্রথম চুক্তি।
কাতার এবং সংযুক্ত আরব আমিরাত কাতারের কূটনৈতিক সঙ্কটের সময় স্থগিত হওয়া কূটনৈতিক সম্পর্ক পুনঃস্থাপন করার ঘোষণা দেয়।
২০ জুন - হন্ডুরাসের টেগুসিগাল্পার কাছে একটি মহিলা কারাগারে এমএস-১৩ এবং ব্যারিও ১৮ গ্যাং সদস্যদের মধ্যে দাঙ্গার ফলে কমপক্ষে ৪৬ জন নিহত হয়।
২১ জুন  - আটলান্টিকের স্প্যানিশ ক্যানারি দ্বীপপুঞ্জের উপকূলে একটি অভিবাসী বহনকারী ডিঙ্গি ডুবে অন্তত ৩৫ জন নিহত হয়।
২৩ জুন 
 ২০২৩ গ্রীক আইনসভা নির্বাচন অনুষ্ঠিত হয়। নিউ ডেমোক্রেটিক পার্টি গ্রীক পার্লামেন্টে সংখ্যাগরিষ্ঠ আসন জয় করে। কিরিয়াকোস মিৎসোটাকিস প্রধানমন্ত্রী নির্বাচিত হন।
ইউক্রেনে রাশিয়ার আক্রমণ : ইয়েভজেনি প্রিগোজিনের নেতৃত্বে ওয়াগনার গ্রুপ রাশিয়ান সামরিক বাহিনীর সাথে সশস্ত্র সংঘর্ষ শুরু করে। পরের দিন বেলারুশের রাষ্ট্রপতি আলেকজান্ডার লুকাশেঙ্কোর মধ্যস্থতায় সম্পাদিত শান্তিচুক্তির মাধ্যমে বিদ্রোহ প্রত্যাহার করার পূর্বে ওয়াগনার গ্রুপ রোস্তভ-ন্য-দানু এবং ভোরোনেজ ওব্লাস্ট শহরের কিছু অংশ দখল করে।
২৮ জুন - ২০২৩ সিয়েরা লিওনের সাধারণ নির্বাচন অনুষ্ঠিত হয়। সিয়েরা লিওন পিপলস পার্টির জুলিয়াস মাদা বায়ো পুনরায় রাষ্ট্রপতি নির্বাচিত হন।
৩০ জুন - জাতিসংঘ নিরাপত্তা পরিষদ মালিতে শান্তিরক্ষা মিশন শেষ করার জন্য সর্বসম্মতভাবে ভোট দেয়।

জুলাই
৩ জুলাই 
 রাশিয়ার বিরুদ্ধে ক্রমবর্ধমান নিষেধাজ্ঞার কারণে ভারতীয় তেল শোধনাকারীরা রাশিয়ান তেল আমদানির জন্য মার্কিন ডলারের বিকল্প হিসেবে চীনা ইউয়ানে অর্থপ্রদান শুরু করে।
 দ্বিতীয় ইন্তিফাদার পর পশ্চিম তীরে ইসরায়েল সবচেয়ে বড় আগ্রাসন চালায়। ইসরায়েলি সামরিক বাহিনী জেনিন ক্যাম্পে স্থলবাহিনী ও সশস্ত্র ড্রোন মোতায়েন করে। এতে ১৩ জন নিহত ও শতাধিক আহত হয়। আক্রমণের পরদিন প্রতিশোধ হিসাবে হামাস তেল আবিবে একটি হামলা চালানোর দাবি করে,যাতে নয়জন আহত হয়।
৪ জুলাই - ইরান নবম সদস্য হিসেবে সাংহাই সহযোগিতা সংস্থায় যোগ দেয়। 
৮ জুলাই - নেদারল্যান্ডসে ক্ষমতাসীন জোট ভেঙে যায় এবং প্রধানমন্ত্রী মার্ক রুট পদত্যাগের ঘোষণা দেন। 
৯ জুলাই - নিউজিল্যান্ড দ্বিপাক্ষিক বাণিজ্য বৃদ্ধি করতে ইউরোপীয় ইউনিয়নের সাথে একটি মুক্ত বাণিজ্য চুক্তি স্বাক্ষর করে।
১০ জুলাই
চীন এবং সলোমন দ্বীপপুঞ্জ দ্বিপাক্ষিক সম্পর্ক উন্নয়নে পিপলস পুলিশ এবং রয়্যাল সলোমন দ্বীপপুঞ্জের পুলিশ বাহিনীর মধ্যে একটি সহযোগিতা চুক্তি স্বাক্ষর করে।
ইউরোপীয় কমিশন এবং মার্কিন সরকার ব্যক্তিগত তথ্য স্থানান্তর করার সময় ইউরোপীয় এবং আমেরিকান সংস্থাগুলো যে আইনি অনিশ্চয়তার মুখোমুখি হয় তা সমাধানের লক্ষ্যে একটি নতুন তথ্য যোগাযোগ চুক্তি স্বাক্ষর করে।
১৪ জুলাই - এসএজি-এএফটিআরএ (স্ক্রিন অ্যাক্টরস গিল্ড-আমেরিকান ফেডারেশন অফ টেলিভিশন অ্যান্ড রেডিও আর্টিস্ট) কম ক্ষতিপূরণ, কাজের মালিকানা এবং জেনারেটরি এআই-এর প্রতিবাদে প্রধান চলচ্চিত্র ও টিভি স্টুডিওগুলির বিরুদ্ধে ধর্মঘট শুরুর ঘোষণা দেয়।
২০ জুলাই
বলিভিয়া ও ইরান নিরাপত্তা ও প্রতিরক্ষা খাতে সহযোগিতা সম্প্রসারণ এবং দ্বিপাক্ষিক সম্পর্ক উন্নয়নের জন্য একটি সমঝোতা স্মারক স্বাক্ষর করে।
অস্ট্রেলিয়া ও নিউজিল্যান্ডে ২০২৩ ফিফা মহিলা বিশ্বকাপ শুরু হয়।
২৩ জুলাই
২০২৩ গ্রিসের দাবানল: দাবানল এবং তীব্র তাপপ্রবাহের কারণে গ্রিসের রোডস থেকে হাজার হাজার পর্যটক পালিয়ে যায়। দেশটির ইতিহাসে এটি সর্ববৃহৎ স্থানান্তর।
২০২৩ কম্বোডিয়ার সাধারণ নির্বাচন অনুষ্ঠিত হয়। প্রভাবশালী কম্বোডীয় জনতা পার্টি জাতীয় পরিষদের প্রতিটি আসনের নিয়ন্ত্রণ ধরে রাখে।
২০২৩ সালের স্প্যানিশ সাধারণ নির্বাচন অনুষ্ঠিত হয়। পিপলস পার্টি কংগ্রেস অব ডেপুটিজের বৃহত্তম দলে পরিণত হয়। 
২৬ জুলাই - নাইজারের রাষ্ট্রপতি মোহাম্মদ বাজুম একটি অভ্যুত্থানের মাধ্যমে ক্ষমতাচ্যুত হন। রাষ্ট্রপতি রক্ষী বাহিনী ও সশস্ত্র বাহিনীর সদস্যরা দেশের নিয়ন্ত্রণ দখল করে এবং জেনারেল আব্দুররাহমান চিয়ানিকে সামরিক জান্তার নেতা হিসাবে নিযুক্ত করে।
৩০ জুলাই - পাকিস্তানের খারে একটি আত্মঘাতী বোমা হামলায় ৬৩ জন নিহত এবং ২০০ জনেরও বেশি মানুষ আহত হয়। ইসলামিক স্টেট - খোরাসান প্রদেশে চালানো এই হামলার দায় স্বীকার করে।

আগস্ট
১ আগস্ট - বৈশ্বিক উষ্ণতা: বিশ্বের মহাসাগরগুলোর তাপমাত্রা ২০.৯৬ ডিগ্রি সেলসিয়াসের নতুন রেকর্ড উচ্চতায় পৌঁছায়, যা ২০১৬ সালের পুরোনো রেকর্ডকে ছাড়িয়ে যায়। জুলাই মাসকে বিশ্বব্যাপী পৃষ্ঠের গড় বায়ু তাপমাত্রা রেকর্ডে সবচেয়ে উষ্ণতম মাস বলে নিশ্চিত করা হয়।
৮ আগস্ট  - ২০২৩ হাওয়াই দাবানল: হাওয়াইয়ের মাউই দ্বীপে একটি ধারাবাহিক দাবানলে ১৭,০০০ একর জমি পুড়ে যায়,কমপক্ষে ১১৫ জন মানুষ মারা যায় এবং প্রায় ১,৩০০ জন নিখোঁজ হয়। 
১৬ আগস্ট  - ২১ আগস্ট  - হারিকেন হিলারি (ক্যাটাগরি ৪ প্রশান্ত মহাসাগরীয় হারিকেন) প্রথমে বাজা ক্যালিফোর্নিয়া উপদ্বীপে, পরে দক্ষিণ ক্যালিফোর্নিয়ায় আঘাত হানে। এটি গত ৮৪ বছরের মধ্যে এই অঞ্চলের প্রথম ঘূর্ণিঝড়।
১৮ আগস্ট  - আমেরিকান-জাপান-কোরিয়ান ত্রিপাক্ষিক চুক্তি: মার্কিন যুক্তরাষ্ট্র, জাপান এবং দক্ষিণ কোরিয়া একটি ত্রিপক্ষীয় চুক্তি স্বাক্ষর করতে সম্মত হয়। 
২০ আগস্ট  - ২০২৩ গুয়াতেমালার রাষ্ট্রপতি নির্বাচন: দুই দফা ভোটের পর সেমিলার বার্নার্দো আরেভালো ৫৮ শতাংশ ভোট পেয়ে নির্বাচিত হন। 
২১ আগস্ট - সৌদি আরবের বিরুদ্ধে ইয়েমেন–সৌদি সীমান্ত অতিক্রম করার চেষ্টারত শত শত আফ্রিকান অভিবাসীর উপর গণহত্যা চালানোর অভিযোগ আনা হয়।
২৩ আগস্ট 
 চন্দ্রযান-৩ প্রথম মহাকাশযান হিসেবে চাঁদের দক্ষিণ মেরুতে অবতরণ করে। 
মস্কোর বাইরে একটি  বিমান দুর্ঘটনায় ওয়াগনার গ্রুপের নেতা ইয়েভগেনি প্রিগোজিন এবং প্রতিষ্ঠাতা দিমিত্রি উতকিনসহ মোট ১০ আরোহীর সবাই নিহত হন।
৩০ আগস্ট - ২০২৩ সালের রাষ্ট্রপতি নির্বাচনের পরে বর্তমান রাষ্ট্রপতি আলী বোঙ্গো অনডিম্বা গ্যাবনের রাষ্ট্রপতি হিসাবে পুনরায় নির্বাচিত ঘোষণার কয়েক ঘন্টার মধ্যে, দেশটির সামরিক বাহিনী একটি সফল অভ্যুত্থান শুরু করে। দেশ পরিচালনাকারী প্রতিষ্ঠানগুলোর রূপান্তর ও পুনরুদ্ধারের জন্য কমিটি গঠন করা হয়। ৫৬ বছর ক্ষমতায় থাকার পরে বঙ্গো পরিবারের শাসনের অবসান ঘটে। 
৩১ আগস্ট  - ২০২৩ জোহানেসবার্গে ভবনে আগুন: একটি ভবনে অগ্নিকাণ্ডে ৭৭ জন নিহত এবং ৮৫ জনেরও বেশি মানুষ আহত হয়।

সেপ্টেম্বর
১ সেপ্টেম্বর - ২০২৩ সিঙ্গাপুরের রাষ্ট্রপতি নির্বাচন: অর্থনীতিবিদ এবং প্রাক্তন উপ-প্রধানমন্ত্রী থারমান শানমুগারত্নম ৭০ শতাংশেরও বেশি ভোট পেয়ে রাষ্ট্রপতি নির্বাচিত হন।
২ সেপ্টেম্বর - ভারতীয় মহাকাশ গবেষণা সংস্থা (ইসরো) ভারতের প্রথম সৌর অনুসন্ধানযান আদিত্য-এল১- কে সফলভাবে উৎক্ষেপণ করে।
৮ সেপ্টেম্বর  - ২৮ অক্টোবর - ফ্রান্সে ২০২৩ রাগবি বিশ্বকাপ।
৮ সেপ্টেম্বর - ২০২৩ মরক্কো ভূমিকম্প: পশ্চিম মরক্কোতে ৬.৮ মাত্রার ভূমিকম্পে কমপক্ষে ২৯৪৬ জন নিহত হয় এবং বিভিন্ন ঐতিহাসিক ভবন ক্ষতিগ্রস্ত হয়।।
৯ সেপ্টেম্বর - আফ্রিকান ইউনিয়ন স্থায়ী সদস্য হিসেবে জি২০ ক্লাবে যোগ দেয়।
১০ সেপ্টেম্বর - ভূমধ্যসাগরীয় গ্রীষ্মমণ্ডলীয় ঘূর্ণিঝড় ড্যানিয়েল লিবিয়ায় আঘাত হানে, যাতে কমপক্ষে কমপক্ষে ৫০০০ মানুষ মারা যায়। লিবিয়ান কর্তৃপক্ষ ১০,০০০ থেকে ১০০,০০০ জন নিখোঁজ হওয়ার ঘোষণা দেয়।
১৪ সেপ্টেম্বর - ইউরোপীয় কেন্দ্রীয় ব্যাংক (ইসিবি) ইউরোপ মহাদেশ জুড়ে চলমান মুদ্রাস্ফীতির মধ্যে ইউরো অঞ্চলে সুদের হার সর্বকালের সর্বোচ্চ ৪ শতাংশে উন্নীত করে।
১৫ সেপ্টেম্বর - ইউনাইটেড অটো ওয়ার্কার্স (ইউএডাব্লু) ফোর্ড, জেনারেল মোটর্স এবং স্টেলান্টিসের মত বড় তিনটি আমেরিকান গাড়ি নির্মাতা কোম্পানির বিরুদ্ধে ধর্মঘট শুরু করে।
১৯ সেপ্টেম্বর - নাগর্নো-কারাবাখ সংঘাত: আজারবাইজান আর্মেনিয়া-সমর্থিত আর্টসখ প্রজাতন্ত্রের বিরুদ্ধে সামরিক আক্রমণ শুরু করে। আজারবাইজানের দ্রুত বিজয়ের মাধ্যমে এটি শেষ হয়। আর্মেনিয়ায় বিক্ষোভ ছড়িয়ে পড়ে। আর্টসখ সরকারী প্রতিষ্ঠানগুলো ভেঙে দেওয়ার ঘোষণা দেয়। ১০০,০০০ এর বেশি জাতিগত আর্মেনীয় নাগর্নো-কারাবাখ থেকে পালিয়ে যায়।
২০ সেপ্টেম্বর - জাম্বিয়ার প্রত্নতাত্ত্বিকরা বিশ্বের প্রাচীনতম কাঠের কাঠামো খুঁজে পান, যা প্রায় ৪৭৬,০০০ বছরের পুরানো। 
২১ সেপ্টেম্বর - রুপার্ট মার্ডক  অবসর ঘোষণা দেন এবং তার ব্যবসাগুলো পুত্র লাচলানের হাতে তুলে দেন। মারডক নিউজ কর্প,ফক্স এবং পূর্বে স্কাই গ্রুপের নেতৃত্ব দিয়েছিলেন। 
২৪ সেপ্টেম্বর - ২০২৩ নাইজেরীয় সংকট: ফরাসি রাষ্ট্রপতি এমানুয়েল মাক্রোঁ ঘোষণা করেন যে ফ্রান্স নাইজারে তার সামরিক উপস্থিতি বন্ধ করবে এবং ঐ দেশ থেকে তার রাষ্ট্রদূতকে ফিরিয়ে নেবে। 
২৫ সেপ্টেম্বর - নাগর্নো-কারাবাখের স্টেপানাকের্টে একটি গ্যাস স্টেশনে বিস্ফোরণের ফলে আনুমানিক ১৭০ জন নিহত এবং ৩০০ জনেরও বেশি মানুষ আহত হয়। 
৩০ সেপ্টেম্বর - ২০২৩ স্লোভাক সংসদীয় নির্বাচন: প্রাক্তন প্রধানমন্ত্রী রবার্ট ফিকোর নেতৃত্বে স্মার (স্লোভাক : Smer – sociálna demokracia) জাতীয় পরিষদে সবচেয়ে বেশি আসন জয় করে।

অক্টোবর

৩ অক্টোবর - ৮ জানুয়ারী নির্বাচিত,কেভিন ম্যাকার্থিকে মার্কিন যুক্তরাষ্ট্রের প্রতিনিধি সভার স্পিকার পদ থেকে অপসারণ করা হয়।  মাইক জনসন ২৫ অক্টোবর নতুন স্পিকার নির্বাচিত হন। 
৭ অক্টোবর
২০২৩ ইসরায়েল–হামাস যুদ্ধ: হামাস গাজা উপত্যকা থেকে দক্ষিণ ইসরায়েলে আক্রমণ শুরু করে, যার ফলে ইসরায়েলি প্রতিরক্ষা বাহিনী সামরিক প্রতিক্রিয়া দেখায়। হিজবুল্লাহ রকেট নিক্ষেপ এবং ইসরায়েলে পুনরায় প্রবেশের চেষ্টা করার পর ইসরায়েল লেবাননে অসংখ্য বিমান হামলা চালায়।
আফগানিস্তানের হেরাত প্রদেশে একের পর এক ভূমিকম্পে এক হাজারেরও বেশি মানুষ নিহত ও প্রায় দুই হাজার মানুষ আহত হয়। ১৯৯৮ সালের পর এটিই দেশটির ইতিহাসে সবচেয়ে ভয়াবহ ভূমিকম্প। ইরান ও তুর্কমেনিস্তানেও এর কম্পন অনুভূত হয়।
৮ অক্টোবর - ইসরায়েলের নিরাপত্তা মন্ত্রিসভা ১৯৭৩ সালের ইয়ম কিপুর যুদ্ধের পর প্রথমবারের মতো আনুষ্ঠানিকভাবে যুদ্ধ ঘোষণা করে।
১১ অক্টোবর - এক্সনমোবিল ৬৫ বিলিয়ন মার্কিন ডলারে পাইওনিয়ার ন্যাচারাল রিসোর্সেস অধিগ্রহণের ঘোষণা দেয়, যা এই মাসের দুটি প্রধান শক্তি শিল্প অধিগ্রহণের মধ্যে একটি। দ্বিতীয়টি দুই সপ্তাহেরও কম সময় পরে ২৩ শে অক্টোবর ঘটে। হেস ৫০ বিলিয়ন ডলারে শেভরন অধিগ্রহণের ঘোষণা দেয়। 
১৩ অক্টোবর - ব্রিটিশ নিয়ন্ত্রকদের অনুমোদনের পরে,মাইক্রোসফ্ট ৬৮.৭ বিলিয়ন মার্কিন ডলারে অ্যাকটিভিশন ব্লিজার্ডের অধিগ্রহণ বন্ধ করে দেয়। 
১৪ অক্টোবর
২০২৩ অস্ট্রেলিয়ান আদিবাসী ভয়েস গণভোট: সংখ্যাগরিষ্ঠ অস্ট্রেলিয়ান সংবিধানে আদিবাসী এবং টোরেস স্ট্রেইট আইল্যান্ডার ভয়েস প্রতিষ্ঠার বিরুদ্ধে ভোট দেয়। 
২০২৩ নিউজিল্যান্ডের সাধারণ নির্বাচন: ক্রিস্টোফার লাক্সনের অধীনে ন্যাশনাল পার্টি সংখ্যাগরিষ্ঠ আসনে জয়লাভ করে। অন্যদিকে লেবার পার্টি আধুনিক নিউজিল্যান্ডের ইতিহাসে ক্ষমতাসীন দল হিসেবে সবচেয়ে খারাপ ফলাফল করে।
১৫ অক্টোবর
২০২৩ সালের ইকুয়েডরের সাধারণ নির্বাচনের দ্বিতীয় পর্বে, ন্যাশনাল ডেমোক্রেটিক অ্যাকশনের ড্যানিয়েল নোবোয়া ইকুয়েডরের সর্বকনিষ্ঠ রাষ্ট্রপতি  নির্বাচিত হন। 
২০২৩ পোলিশ সংসদীয় নির্বাচন: আইন ও বিচার দল সর্বাধিক আসন জয় করলেও সংখ্যাগরিষ্ঠতা হারায়। বর্তমান রাষ্ট্রপতি মাতেউজ মোরাউইকি ১৩ ডিসেম্বর সিভিক প্ল্যাটফর্ম পার্টির জোনাল্ড টাস্কের স্থলাভিষিক্ত হন। 
১৭ অক্টোবর - আল-আহলি আরব হাসপাতালে একটি বিস্ফোরণ ঘটে, যেখানে বাস্তুচ্যুত ফিলিস্তিনিরা আশ্রয় নিয়েছিলেন। অনেক প্রাণহানির খবর পাওয়া যায়, তবে বিভিন্ন উৎসের উপর নির্ভর করে ১০০ থেকে ৪৭১ বলে অনুমান করা হয়। 
২২ অক্টোবর - ২০২৩ সুইস ফেডারেল নির্বাচন: সুইস পিপলস পার্টি জাতীয় কাউন্সিলে  সংখ্যাগরিষ্ঠতা ধরে রাখে। 
২৫ অক্টোবর - পূর্ব প্রশান্ত মহাসাগরীয় গ্রীষ্মমন্ডলীয় ঘূর্ণিঝড় হারিকেন ওটিস মেক্সিকোর আকাপুলকোর কাছে আঘাত হানে। এতে কমপক্ষে ৮০ জন নিহত হয়। এটি মেক্সিকোতে আঘাত হানা সবচেয়ে শক্তিশালী হারিকেন, যেখানে বাতাসের গতি সর্বোচ্চ ১৬৫ মাইল প্রতি ঘন্টায় পৌঁছায়। এটি ২০১৫ সালের হারিকেন প্যাট্রিসিয়ার গতিকে অতিক্রম করে যায়।

নভেম্বর 
১ নভেম্বর - যুক্তরাজ্যে প্রথম এআই সেফটি সামিট অনুষ্ঠিত হয়, যেখানে ২৮টি দেশ কৃত্রিম বুদ্ধিমত্তার ঝুঁকিপূর্ণ রূপগুলো কীভাবে পরিচালনা করা যায় সে সম্পর্কে "বিশ্বের প্রথম চুক্তি" স্বাক্ষর করে। 
২ নভেম্বর - দ্য বিটল্‌স ব্যান্ডের সর্বশেষ গান "নাও অ্যান্ড দেন" প্রকাশিত হয়,যেখানে জন লেলনের (১৯৪০-১৯৮০) পুনরুদ্ধারকৃত কণ্ঠ এবং  জর্জ হ্যারিসনের (১৯৪৩-২০০১) গিটার ট্র্যাক রয়েছে। 
৬ নভেম্বর - ২০২৩ ইসরায়েল–হামাস যুদ্ধ: গাজায় নিহতের সংখ্যা ১০,০০০ অতিক্রম করেছে বলে জানা যায়। জাতিসংঘের মহাসচিব আন্তোনিও গুতেরেস বেসামরিক নাগরিকদের সাহায্য বৃদ্ধির জন্য মানবিক যুদ্ধবিরতির আহ্বান জানান। 
৭ নভেম্বর - পর্তুগিজ প্রধানমন্ত্রী আঁতোনিউ কস্তা পদত্যাগের ঘোষণা দেন।  পর্তুগালের রাষ্ট্রপতি সংসদ ভেঙে দেওয়ার সিদ্ধান্ত নেন এবং ১০ মার্চ ২০২৪  এ আগাম নির্বাচনের আহ্বান জানান। 
৯ নভেম্বর - এনওয়াইইউ ল্যাঙ্গোন হেলথের মার্কিন সার্জনরা বিশ্বের প্রথম সম্পূর্ণ চোখ প্রতিস্থাপনের ঘোষণা দেন।
 ১৩ - ১৭ নভেম্বর - মার্কিন রাষ্ট্রপতি বাইডেন সান ফ্রান্সিসকোতে এপিইসি শীর্ষ সম্মেলনের আয়োজন করেন যেখানে চীনা রাষ্ট্রপতি শি জিনপিং অংশ নেন।  শীর্ষ সম্মেলন শেষে উভয় দেশ সামরিক যোগাযোগের স্থগিত মাধ্যমগুলো পুনরায় খুলতে এবং জলবায়ু পরিবর্তনের বিরুদ্ধে তাদের লড়াইয়ে সহযোগিতা করতে সম্মত হয়। 
 ১৭ নভেম্বর -  ইতিহাসে প্রথমবারের মতো বৈশ্বিক গড় তাপমাত্রা সাময়িকভাবে প্রাক-শিল্প সময়ের গড় ২ ডিগ্রি সেলসিয়াস ছাড়িয়ে যায়। 
 ১৯ নভেম্বর
 অস্ট্রেলিয়া ভারতকে হারিয়ে ২০২৩ সালের ক্রিকেট বিশ্বকাপ জয় করে। 
 ২০২৩ আর্জেন্টিনার রাষ্ট্রপতি নির্বাচন : ২০২৩ সালের ২২ অক্টোবর প্রথম ধাপে জয়ের পর, জাভিয়ের মিলেই আর্জেন্টিনার রাষ্ট্রপতি নির্বাচনের দ্বিতীয় ধাপেও জয়লাভ করেন।  ১০ ডিসেম্বর তিনি ও তার ভাইস প্রেসিডেন্ট ভিক্টোরিয়া ভিলারুল দায়িত্ব গ্রহণ করেন। 
 ২২ নভেম্বর
 ইসরায়েল এবং হামাস চারদিনের যুদ্ধবিরতিতে সম্মত হয়। এটি ৭ অক্টোবরে থেকে শুরু যুদ্ধে প্রথম বিরতি। এসময় ফিলিস্তিনি বন্দীদের বিনিময়ে অনেক ইসরায়েলি জিম্মিকে মুক্তি দেওয়া হয়। 
 ২০২৩ ডাচ সাধারণ নির্বাচন : উগ্র ডানপন্থী গির্ট ওয়াইল্ডার্স পার্টি ফর ফ্রিডম (PVV) সর্বাধিক আসন জয় করে। 
 ২৪ নভেম্বর – সোমালিয়া পূর্ব আফ্রিকান সম্প্রদায়ের অষ্টম সদস্যের স্বীকৃতি লাভ করে। দেশটি ২০১২ সালে সদস্যপদের জন্য আবেদন করেছিল 
 ৩০ নভেম্বর – ব্রাজিল ২০২৪ সালে তেল উৎপাদন কৌশল নিয়ে আলোচনা করার জন্য ওপেকে যোগদানের ঘোষণা দেয়  ব্রাজিল দক্ষিণ আমেরিকার বৃহত্তম তেল উৎপাদনকারী দেশ। দেশটি প্রতিদিন ৪.৬ মিলিয়ন ব্যারেল তেল ও গ্যাস উৎপাদন করে।

ডিসেম্বর
 ৩ ডিসেম্বর - ২০২৩ গায়ানা এসকিবা সংকট : ভেনিজুয়েলার ভোটাররা  প্রতিবেশী গায়ানার নিয়ন্ত্রণাধীন গুয়ানা এসকিবা- এর বিতর্কিত অঞ্চলে একটি মহকুমা তৈরিতে সম্মত হয়েছে কিনা তা জানতে একটি প্রতীকী গণভোটে ভোট দেয়। বিশ্লেষকরা বলেন, গণভোটের বাস্তবিক প্রভাব খুব কম হতে পারে। 
 ৬ ডিসেম্বর – গুগল ডিপমাইন্ড জেমিনি ল্যাঙ্গুয়েজ মডেল প্রকাশ করে। জেমিনি অনুসন্ধান এবং বার্ড সহ গুগলের বিদ্যমান সরঞ্জামগুলোর ভিত্তি মডেল হিসেবে কাজ করবে। 
 ১০ - ১২ ডিসেম্বর - ২০২৩ মিশরের রাষ্ট্রপতি নির্বাচন : বর্তমান রাষ্ট্রপতি আবদেল ফাত্তাহ আল-সিসি নির্বাচনে ৮৯.৬ শতাংশ ভোট পেয়ে তৃতীয়বারের মতো জয়লাভ করেন। 
 ১২ ডিসেম্বর - দুবাইতে কপ২৮ জলবায়ু শীর্ষ সম্মেলনে, দেশগুলির জীবাশ্ম জ্বালানি থেকে সরে আসার বিষয়ে ঐক্যমতে পৌঁছায়। এটি সম্মেলনের ৩০ বছরের ইতিহাসে এই ধরনের প্রথম চুক্তি৷ এই পরিবর্তনটি বিশেষত শক্তি ব্যবস্থার জন্য প্রযোজ্য যেখানে প্লাস্টিক, পরিবহন বা কৃষি অন্তর্ভুক্ত নয়। 
 ১২ - ২২ ডিসেম্বর - ২০২৩ ফিফা ক্লাব বিশ্বকাপ সৌদি আরবে অনুষ্ঠিত হয়। ফাইনালে, ম্যানচেস্টার সিটি ফ্লুমিনেন্সকে  ৪-০ গোলে পরাজিত করে।
 ১৬ ডিসেম্বর - কুয়েতের আমির নওয়াফ আল-আহমাদ আল-জাবের আল-সাবাহ ৮৬ বছর বয়সে মারা যান। সৎ ভাই মিশাল আল-আহমাদ আল-জাবের আল-সাবাহ তার স্থলাভিষিক্ত হন। 
 ১৭ ডিসেম্বর - ২০২৩ সার্বীয় সংসদীয় নির্বাচন অনুষ্ঠিত হয়। মিলোস ভুচেভিচের নেতৃত্বাধীন এসএনএস জোট সার্বিয়ান জাতীয় পরিষদের ২৫০ টি আসনের মধ্যে ১২৮ টি আসনে জয়লাভ করে।
 ১৮ ডিসেম্বর - হুথি বিদ্রোহীরা জাহাজের উপর ক্রমাগত আক্রমণ করায় বেশ কয়েকটি শিপিং কোম্পানি লোহিত সাগরে তাদের কার্যক্রম সাময়িকভাবে স্থগিত ঘোষণা করে। 
 ২০ ডিসেম্বর - ২০২৩ কঙ্গো গণতান্ত্রিক প্রজাতন্ত্রের সাধারণ নির্বাচন : বর্তমান রাষ্ট্রপতি ফেলিক্স শিসেকেদি দুই প্রধান প্রতিদ্বন্দ্বীকে পরাজিত করে নির্বাচনে পুনরায় জয়লাভ করেন। 
 ২১ ডিসেম্বর
 ইউরোপিয়ান কোর্ট অফ জাস্টিস  ফিফা এবং উয়েফা কতৃক ইউরোপীয় সুপার লিগে যোগদান করতে ইচ্ছুক ফুটবল ক্লাবগুলোকে নিষেধাজ্ঞার হুমকি দেয়া বেআইনি ঘোষণা করে। 
 প্রাগ বিশ্ববিদ্যালয়ে চেক প্রজাতন্ত্রের ইতিহাসের অন্যতম প্রাণঘাতী গোলাগুলির ঘটনা ঘটে, যাতে ১৫ জন নিহত এবং ২৫ জন আহত হয়। 
 ২২ ডিসেম্বর - ২০২৩ ইসরায়েল-হামাস যুদ্ধ : গাজায় মৃতের সংখ্যা ২০,০০০ পেরিয়ে গেছে বলে জানা যায়, যা এর জনসংখ্যার প্রায় ১ শতাংশ। এটি ১৯৪৮ সালের আরব-ইসরায়েল যুদ্ধে হতাহতের সংখ্যাকে ছাড়িয়ে যায়। 
 ২৯ ডিসেম্বর - ইউক্রেনে রাশিয়ান আগ্রাসন : রাশিয়া  ইউক্রেনের শহরগুলোতে ড্রোন এবং ক্ষেপণাস্ত্র দিয়ে অসংখ্য আক্রমণ চালায়। এতে কমপক্ষে ৩৯ জন নিহত এবং কমপক্ষে ১৬০ জন আহত হয়।  ইউক্রেন পরের দিন একটি ড্রোন হামলা চালায়, যাতে ৩ শিশুসহ অন্তত ২১ জন নিহত এবং ১৭ শিশুসহ ১১০ জন আহত হয়। 
 ৩১ ডিসেম্বর - ডেনমার্কের রানী দ্বিতীয় মার্গ্রেথ ৫২ বছর ধরে সিংহাসনে থাকার পর ১৪ জানুয়ারী ২০২৪  থেকে পদত্যাগের ঘোষণা দেন।

মৃত্যু

নোবেল পুরস্কার
রসায়ন - মুঞ্জি বাওয়েন্ডি, লুইস ব্রুস এবং আলেক্সেই ইয়েকিমভ, কোয়ান্টাম ডট আবিষ্কার এবং সংশ্লেষণের জন্য। 
অর্থনীতি - ক্লডিয়া গোল্ডিন, নারীদের আয় এবং কর্মসংস্থান নিয়ে গবেষণার জন্য।
সাহিত্য - ইয়োন ফসে, তার উদ্ভাবনী নাটক, গদ্য এবং শৈলীর জন্য, যা ফসে মিনিমালিজম নামে পরিচিতি লাভ করেছে।
শান্তি - নার্গেস মোহাম্মাদি, নারীবাদের প্রচারে তার কাজের জন্য। 
পদার্থবিজ্ঞান - পিয়ের আগোস্তিনি, ফেরেনৎস ক্রাউস এবং আন লুইলিয়ে, পরীক্ষামূলক পদ্ধতির জন্য যেখানে পদার্থের ইলেকট্রন গতিবিদ্যা অধ্যয়নের জন্য আলোর অ্যাটোসেকেন্ড পালস তৈরি করা হয়। 
চিকিৎসাবিজ্ঞান - ক্যাটালিন ক্যারিকো এবং ড্রু ওয়াইসম্যান, নিউক্লিওসাইড বেস পরিবর্তন সম্পর্কিত আবিষ্কারের জন্য, যা কোভিড-১৯ এর বিরুদ্ধে কার্যকর এমআরএনএ ভ্যাকসিন তৈরি সম্ভব করেছিল।

তথ্যসূত্র 

২০২৩